Tavid AS

Tavid AS on valuutavahetuse ja investeerimiskulla ostu-müügiga tegelev Eesti ettevõte, mis asutati 1. aprillil 1991.
Lisaks valuutavahetusele ning investeerimiskulla ostule ja müügile tegeleb Tavid ka investeerimishõbedaga, ehtekulla kokkuostuga ning osutab kaubamärgi TavexWise all makseteenuseid, sh valuutaülekandeid pankade vahendusel ning pakub sularaha saatmise võimalust oma esinduste vahel. Ettevõttel on esindused lisaks Eestile Soomes, Rootsis, Norras, Taanis, Lätis, Leedus, Rumeenias, Serbias, Suurbritannias, Poolas ja Bulgaarias. Uudsena lisandus 2016. aastal võimalus saata sularaha Filipiinidele koostöös sealse .
Tavid põhineb 100% Eesti kapitalil, ettevõte pole kunagi laenu võtnud.
Tavidi esindused välisriikides töötavad Tavexi nime all.
Ajalugu.
Ettevõtte asutaja ja suuromanik (86,5%) on Alar Tamming.
Tavid hakkas tegelema valuutavahetusega 1992. aastal, kui käibele tuli Eesti kroon. Ettevõte hakkas kiiresti kasvama: lisaks Tallinna Aia tänava peakontorile rajati kontoreid Tallinna kaubakeskustesse ja 1999. aastal Tartusse. 1996. aastal rajati esimene välisesindus Tavex OY Soome. 2002. aastal loodi järgmine välisesindus Lätti – Tavex SIA. Samal aastal jõudis Tavid Eesti kiiresti kasvavate ettevõtete edetabelis "Gaselli TOP" 5. kohale.
2004. aasta juulis lisati ettevõtte põhitegevusalale – valuutavahetusele – investeerimiskulla müük. 2005. aasta veebruaris avas Tavid esinduse Rootsis, mis töötab Tavex AB nime all. 
2007. aastal asus Tavidi nõukogu liikmeks endine Riigikogu liige ja majandusminister Meelis Atonen, kes tegeleb investeerimiskulla suuna arendamisega kogu Tavidi-Tavexi kontsernis.
2009. aastal rajati tütarettevõte Tavex EOOD Bulgaarias ning 2011. aastal Tavex A/S Taanis. Norra turule siseneti 2011. aastal ettevõtetega Tavex AS ja Tavex Gull og Sølv AS. 2014. aastal alustas Poolas tegevust Tavex Sp. z o.o.
Teenused.
Investeerimiskulla ost ja müük.
Tavid on suurim investeerimiskulla ostu-müügiga tegelev ettevõte Eestis ning kontsern on juhtiv kullakaupleja kogu Põhja-Euroopas. Ettevõte müüb füüsilist investeerimiskulda plaatide ja müntide kujul. Esindatud on kuldmündid nagu Hiina Panda, Austraalia Lunar ja Nugget, Kanada Maple Leaf, Austria Philharmoniker, USA Eagle ja Buffalo, Lõuna-Aafrika Vabariigi Krugerrand.
Vanematest müntidest on esindatud Austria Ducat, Belgia Leopold II, Itaalia Umberto I, Itaalia Victor Emmanuel II, Mehhiko 50-peesone, Prantsuse Ceres, Prantsuse Genius, Prantsuse Marianne ja Kukk, Prantsuse Napoleon III, Saksa Wilhelm II, Suurbritannia Victoria, Šveitsi Vreneli, Ungari Franz Joseph I.
Kuldplaatidest müüb Tavid põhiliselt Šveitsi tootjate PAMP Suisse ja Valcambi erisuuruseid kuldplaate. Investeerimiseks kasutatakse põhiliselt 100 g ja 50 g plaati.
Investeerimishõbeda ost ja müük.
Tavid ostab ja müüb investeerimiseks mõeldud hõbemünte ja -plaate, mille hõbedaproov on 999 (hõbedasisaldus 99,9%).
Investeerimishõbeda käibemaksumäär Eestis on 24%, seda rakendatakse tehingutele investeerimishõbedast plaatidega ja müntidega.
Valuutavahetus.
Tavid AS on Eesti suurim valuutavahetusettevõte, see vahetab ligi 50 valuutat . Ettevõttel on neli valuutavahetuskontorit Tallinnas ja üks Tartus .
Sularaha kiirülekanded.
Tavid pakub TavexWise'i kaubamärgi all rahvusvaheliste sularaha kiirmaksete teenust Eesti, Soome, Rootsi, Norra, Taani, Läti, Poola ja Bulgaaria vahel, lisaks saab TavexWise'i kaudu saata sularaha Filipiinidele ja Ukrainasse. Sularaha kiirmaksed on alternatiiv, asendamaks traditsioonilist pangaülekannet olukorras, kus raha vajatakse kohe, kuna see võimaldab saata sularaha umbes 5 minutiga kõikjale, kus asuvad Tavidi ja Tavexi kontorid.
Makseteenused.
Lisaks valuutavahetusele ja sularahamaksetele oma kontorite vahel sisenes Tavid 2001. aastal jõuliselt seni peaasjalikult pankade pärusmaaks olnud valuuta ülekande turule . Ettevõttel on tänu oma laiale võrgustikule kontod erinevates pankades ning pankade vahendusel teostatakse makseid praktiliselt üle maailma. 2014. aastal viidi seadusest tulenevalt makseteenused (sh sularaha kiirmaksed) kogu kontserni lõikes eraldi ettevõttesse TavexWise AS, kelle üle teostab järelevalvet Eesti Finantsinspektsioon. Finantsinspektsiooni poolt väljastatud tegevusloa alusel tegutsevad TavexWise'i registreeritud makseagentidena nii Tavid AS kui ka kõik selle välisesindused .
Ehtekulla ja -hõbeda kokkuost.
Tavid ostab kokku erinevaid kuld- ja hõbetooteid, nagu münte, plaate, ehteid (sõrmuseid, kaelakette, ripatseid, kõrvarõngaid jmt), kelli, lauanõusid ja söögiriistu, sealhulgas vanu ja katkisi esemeid.
Huvitavaid fakte.
Ettevõtte nimi Tavid tulenes Tallinna Videokeskuse nimest, mille tegevjuht Alar Tamming varem oli. Uue aktsiaseltsi põhitegevusala oli videokassettide müük, millele peagi lisandus valuutavahetus.
Esimene valuutavahetustehing 1992. aasta oktoobris läks ajalukku sellega, et ostutehing tehti kogemata müügikursiga ning saadi kohe 10 krooni kahjumit.
2004. aastal hakati kauplema investeerimiskullaga ning 2014. aastal uuriti võimalusi kaubelda "bitcoin"'idega, ent seni on jäädud puuduvate regulatsioonide tõttu äraootavale seisukohale .
Ettevõte hoiab oma vara kullas ning Tavid on oma 400 kiloga Eesti kõige suurema kullavaru omanik Olympic Entertainment Groupi ja Eesti Panga ees .
Tavid kasutab Eestis üpris erakordset juhtkonna motivatsiooniprogrammi: tippjuhtidele pakutakse osalust ettevõttes.